Source: https://www.najpravo.sk/rady-a-vzory/vzory-zalob-a-zmluv/p/podielove-spoluvlastnictvo-navrh-na-zrusenie-a-vyporiadanie.html
Timestamp: 2019-11-15 07:10:03+00:00
Document Index: 8942298

Matched Legal Cases: ['§ 142', '§ 142', 'súd ', 'súd ', 'súd ', 'súd ', 'Súd ', 'súd ']

Podielové spoluvlastníctvo (návrh na zrušenie a vyporiadanie) | P | Najprávo.sk - najlepší právny poradca
1.3. 2011, 17:53 | Stanislava Ďurišová
Medňanská 22/48
019 33 Zvolen
Návrh na zrušenie a vyporiadanie podielového spoluvlastníctva podľa § 142 ods. 1 OZ
Peter Pekný, rod. Pekný, nar.20.07.1985, bytom Hroncova ul. č. 25/45, 019 01 Zvolen
Odporkyňa:
Martina Krivá, rod. Malá, nar.12.03.1952, bytom Hviezdoslavova ul. č. 56/12, 019 01 Zvolen
výpis z LV č. 4911 – 2x
výpis z LV č. 996 – 2x
súdny poplatok zaplatený formou kolkových známok v hodnote 348 €
Ja, navrhovateľ a odporkyňa sme podielovými spoluvlastníkmi garáže s obytnou nadstavbou, súpisné číslo 333, postavenej na parcele č. 123/5, nachádzajúcej sa v okrese: Zvolen, v obci: ZVOLEN, v katastrálnom území: Zvolen, vedenej na LV č. 4911 a to obaja v spoluvlastníckom podiele ½. Pôvodne boli podielovými spoluvlastníčkami predmetnej stavby, so spoluvlastníckym podielom ½ a ½ moja matka Marcela Pekná, rod. Malá a odporkyňa Martina Krivá, rod. Malá, ktoré najprv v dedičskom konaní po svojej matke, poručiteľke Lujze Malej, rod. Bobovej, vedenom pod spis. zn.: 12D 1253/2002-22, Dnot 188/2002 na Okresnom súde Zvolen zdedili po ¼-ine tejto stavby, neskôr v dedičskom konaní po svojom otcovi, poručiteľovi Milanovi Malom, vedenom pod spis. zn.: 12D 268/2003-61, Dnot 30/2003 na Okresnom súde Zvolen znova po ¼-ine garáže s obytnou nadstavbou. Formou darovacej zmluvy zo dňa 23.12.2007 mi moji rodičia Marcela Pekná a Dalibor Pekný, ako darcovia, darovali okrem iných nehnuteľností aj spoluvlastnícky podiel ½-ica na predmetnej garáži s obytnou nadstavbou a tiež parcelu č. 123/4 o výmere 275 m² a parcelu č. 123/5 o výmere 55 m², obe vedené na LV č. 996 a nachádzajúce sa v okrese: Zvolen, v obci: ZVOLEN, v katastrálnom území: Zvolen, ktorých boli moji rodičia bezpodielovými spoluvlastníkmi v spoluvlastníckom podiele 1/1. Parcela č. 123/5 je tou parcelou, na ktorej je garáž s obytnou nadstavbou postavená. Titulom nadobudnutia tejto parcely do bezpodielového spoluvlastníctva mojich rodičov bola kúpna zmluva zo dňa 05.12.1996, ktorou moja matka ako kupujúca kúpila od predávajúcej Tamary Starej, rod. Macúchovej, novovytvorenú parcelu KN 123/4 – trvalé trávne porasty, o výmere 330 m², nachádzajúcu sa v okrese: Zvolen, v obci: Zvolen, v katastrálnom území: Zvolen, z ktorej sa neskôr vyčlenila parcela č. 123/5 o výmere 55 m², na ktorej stojí garáž s obytnou nadstavbou.
Už v čase, keď bola podielovou spoluvlastníčkou garáže s obytnou nadstavbou moja matka, dochádzalo medzi ňou a odporkyňou k nezhodám a sporom vo vzťahu k užívaniu nehnuteľností v ich podielovom spoluvlastníctve, pričom rovnaký stav pokračoval aj potom, ako som sa stal podielovým spoluvlastníkov predmetnej stavby a tiež iných nehnuteľností ja a trvá dodnes.
Na zrušení a vyporiadaní podielového spoluvlastníctva mňa a odporkyne ku garáži s obytnou nadstavbou a to nadobudnutím výlučného vlastníctva k nej za súčasného vyplatenia náhrady za nadobudnutie celej predmetnej nehnuteľnosti odporkyni, mám záujem z toho dôvodu, že sa chystám založiť si rodinu a nehnuteľnosťou, ktorú by som chcel prestavať, zrekonštruovať a usadiť sa v nej spolu so svojou rodinou je práve predmetná stavba.
S odporkyňou som sa chcel na zrušení a vyporiadaní nášho spoluvlastníctva k vyššie uvedenej nehnuteľnosti dohodnúť, bez potreby obrátenia sa na súd. Z tohto dôvodu som ju niekoľkokrát kontaktoval písomne i telefonicky, dvakrát som za ňou osobne zašiel, pričom som odporkyni oznámil, že mám záujem zrušiť a vyporiadať naše podielové spoluvlastníctvo ku garáži s obytnou nadstavbou dohodou a to tak, aby som k nej, za náhradu odporkyni vyplatenú, nadobudol výlučné vlastníctvo. Odporkyňa však odmietla uzavrieť predmetnú dohodu, reagovala hystericky a odvtedy sa pri mojich snahách o osobné stretnutie zatajuje a telefón nedvíha.
Nezostalo mi preto nič iné, len sa formou návrhu na zrušenie a vyporiadanie podielového spoluvlastníctva mňa a odporkyne ohľadom garáže s obytnou nadstavbou, majúcej súpisné číslo 333, postavenej na parcele č. 123/5, nachádzajúcej sa v okrese: Zvolen, v obci: Zvolen, v katastrálnom území: Zvolen, vedenej na LV č. 4911, obrátiť na súd.
Podľa § 142 ods. 1 Občianskeho zákonníka ak nedôjde k dohode, zruší spoluvlastníctvo a vykoná vyporiadanie na návrh niektorého spoluvlastníka súd. Prihliadne pritom na veľkosť podielov a na účelné využitie veci. Ak nie je rozdelenie veci dobre možné, prikáže súd vec za primeranú náhradu jednému alebo viacerým spoluvlastníkom; prihliadne pritom na to, aby sa vec mohla účelne využiť a na násilné správanie podielového spoluvlastníka voči ostatným spoluvlastníkom. Ak vec žiadny zo spoluvlastníkov nechce, súd nariadi jej predaj a výťažok rozdelí podľa podielov.
Reálne rozdelenie veci, t.j. predmetnej stavby, nie je dobre možné, neprichádza v tomto prípade do úvahy a to z toho dôvodu, že pri jej vertikálnom rozdelení by nevznikli dve samotné novovzniknuté stavby, garáž má len jedny dvere, jeden komín, nejde v podstate ani o jednu bytovú jednotku, sú v nej len dve miestnosti, chýba kúpelňa i sociálne zariadenie, elektrická prípojka je odpojená, chýba kotol a kúrenie, stavba je v súčasnosti neobývateľná. K dohode medzi nami účastníkmi nemôže dôjsť pre správanie sa odporkyne. Pozemok na ktorom stavba stojí je v mojom vlastníctve. Vzhľadom na účelné využitie veci po zrušení podielového spoluvlastníctva neprichádza do úvahy iný spôsob vyporiadania ako prikázanie do vlastníctva jednému zo spoluvlastníkov.
Keďže v garáži s obytnou nadstavbou by som sa chcel usadiť spolu so svojom rodinou, prestavať si ju na obývateľnú, zrekonštruovať ju, mám záujem na tom, aby ju súd prikázal, za náhradu mnou vyplatenú odporkyni, do môjho výlučného vlastníctva. Cena predmetnej stavby bola v roku 2003, podľa znaleckého posudku Ing. Borisa Maka, znalca pre základný odbor Stavebníctvo a odvetvie Oceňovanie nehnuteľností, 5.793,70 €. Avšak z dôvodu, že od roku 2003 stúpla cena nehnuteľností, má v súčasnosti garáž s obytnou nadstavbou hodnotu cca 11.617,87 €, z čoho ½-ica, ktorú by som vyplatil ako náhradu odporkyni, činí 5.808,94 €.
Vzhľadom na vyššie uvedené navrhujem, aby súd po vykonanom dokazovaní vyhlásil tento
Súd zrušuje podielové spoluvlastníctvo navrhovateľa Petra Pekného, rod. Pekného nar.20.07.1985 a odporkyne Martiny Krivej, rod. Malej, nar.12.03.1952, ku garáži s obytnou nadstavbou, majúcej súpisné číslo 333 postavenej na parcele č. 123/5, nachádzajúcej sa v okrese: Zvolen, v obci: ZVOLEN, v katastrálnom území: Zvolen, vedenej na LV č. 4911.
Garáž s obytnou nadstavbou, majúcu súpisné číslo 333, postavenú na parcele č. 123/5, nachádzajúcu sa v okrese: Zvolen, v obci: ZVOLEN, v katastrálnom území: Zvolen, vedenú na LV č. 4911 súd prikazuje do výlučného vlastníctva navrhovateľa Petra Pekného, rod. Pekného.
Navrhovateľ je povinný na vyrovnanie podielu zo zrušeného podielového spoluvlastníctva zaplatiť odporkyni sumu 5.808,94 € do 60 dní od právoplatnosti rozsudku.
Odporkyňa je povinná zaplatiť navrhovateľovi trovy konania a trovy právneho zastúpenia do 3 dní od právoplatnosti rozsudku.
Vo Zvolene, dňa 01.03.2011
Zrušenie podieloveho vlastníctva manželov na byt
S manželom vlastníme byt, ktorý nám daroval syn a máme ho s maželom v podielovom spoluvlastníctve t.j. ja mám 1/2 a manžel 1/2. Chceli by sme obaja podielové vlastníctvo zmeniť na bezpodielové čiže 1/1 manžel 1/1 ja. Ako najjednoduchšie tento úkon vykonať zmluvou alebo ... pýtame sa. Ďakujeme
KV | 25.09.2019 21:34